b'\n_START_ARTICLE_\nPhil Taylor (darts)\n_START_SECTION_\nUra\n_START_PARAGRAPH_\nVaatimattomissa oloissa varttunut Taylor aloitti dartsin pelaamisen melko my\xc3\xb6h\xc3\xa4\xc3\xa4n, 1980-luvun puoliv\xc3\xa4liss\xc3\xa4 eli noin 26-vuotiaana. Joka tapauksessa Taylorin asuinalueelle pubin nimelt\xc3\xa4 The Crafty Cockney perustanut moninkertainen maailmanmestari Eric Bristow uskoi h\xc3\xa4neen niin, ett\xc3\xa4 motivoinnin lis\xc3\xa4ksi lainasi h\xc3\xa4nelle vuonna 1988 harjoitteluun ja kilpailemiseen 10\xc2\xa0000 puntaa, jotka Taylor maksoi ensimm\xc3\xa4isist\xc3\xa4 palkintorahoistaan takaisin. Motivointi oli ajoittain tyly\xc3\xa4, mutta tuotti kuitenkin tulosta. Jo vuonna 1990 Taylor p\xc3\xa4\xc3\xa4si pelaamaan MM-turnaukseen (silloinen BDO:n Embassy) ja voitti finaalissa Bristowin erin 6\xe2\x80\x931. 1992 Taylor menetti mestaruutensa Dennis Priestleylle, voittaen sen takaisin seuraavan vuonna 1993. T\xc3\xa4m\xc3\xa4 oli viimeinen yhdistetty mestaruus, jonka j\xc3\xa4lkeen Taylor l\xc3\xa4hti 15 muun huippupelaajan kanssa BDO:sta ja perusti uuden liiton, World Darts Councilin (my\xc3\xb6hemmin PDC)._NEWLINE_Vuonna 1995 Taylor sai ensimm\xc3\xa4isen World Matchplayer -voiton. Vuonna 1999 Taylor kohtasi haasteottelussa hollantilaisen BDO:n mestarin Raymond van Barneveldin. Taylor voitti t\xc3\xa4m\xc3\xa4n "Vuosisadan ottelun" pelein 21-10 ja on tosiasiassa hallinnut nykydartsia suvereenisti joistain takaiskuista huolimatta. Vuosina 1995\xe2\x80\x932002 Taylor voitti kaikki PDC:n maailmanmestaruuskilpailut. Lis\xc3\xa4\xc3\xa4 seurasi 2004\xe2\x80\x932006. Seuraavana vuonna Taylor k\xc3\xa4rsi h\xc3\xa4nelle huonosta pelikunnosta, h\xc3\xa4viten 2007 MM-finaalissa van Barneveldille, Las Vegasin 1. kierroksella Mark Dudbridgelle ja Terry Jenkinsille World Matchplayn semifinaaleissa. Mutta 2008 tikkojen vaihdon my\xc3\xb6t\xc3\xa4 h\xc3\xa4n alkoi taas menesty\xc3\xa4 ja 2009\xe2\x80\x932010 h\xc3\xa4n voitti taas \xe2\x80\x93 paljon muun ohella \xe2\x80\x93 PDC:n mestaruuden. Vuonna 2010 Taylor vei nimiins\xc3\xa4 nelj\xc3\xa4 muutakin merkitt\xc3\xa4v\xc3\xa4\xc3\xa4 kilpailua: World Matchplay, UK Open, Premier League Darts ja European Championship._NEWLINE_Taylor on oman ilmoituksensa mukaan ensimm\xc3\xa4inen dartsinpelaaja, jonka kilpailuansioiden yhteissumma ylitti miljoona puntaa ja Darts Databasen mukaan edelleen ainoa, joka 2010 alkuun menness\xc3\xa4 oli ansainnut yli 500\xc2\xa0000 puntaa. Edelleen oman ilmoituksensa mukaan Taylor ansaitsi vuoden 2008 aikana 770\xc2\xa0000 puntaa. PDC:n Premier Leaguen televisioidussa ottelussa John Partia vastaan 2009 Taylor saavutti enn\xc3\xa4tyksellisen heittokeskiarvon 116,01, ylitetty\xc3\xa4\xc3\xa4n jo sit\xc3\xa4 ennen otteluissa toistuvasti 110 pisteen keskiarvon.\n_START_SECTION_\nTikat, heittotyyli ja -filosofia\n_START_PARAGRAPH_\nTikkoina Taylor k\xc3\xa4ytti 2010 alussa 26-grammaisia, John Lowen klassikkotikkoja muistuttavia nimikkotikkojaan, Unicornin The Power Phase 5:ia. Sitten 1990 Taylor on vaihtanut k\xc3\xa4ytt\xc3\xa4mi\xc3\xa4\xc3\xa4n tikkoja viidesti ja niiden yleismuotoa kolmasti. H\xc3\xa4nen heittorytmins\xc3\xa4 on silmiinpist\xc3\xa4v\xc3\xa4n hidas ja -tekniikkansa sik\xc3\xa4li poikkeuksellinen, ett\xc3\xa4 tikat j\xc3\xa4\xc3\xa4v\xc3\xa4t s\xc3\xa4\xc3\xa4nn\xc3\xb6nmukaisesti tauluun roikkumaan, toisin sanoen sulka k\xc3\xa4rke\xc3\xa4 alemmas. Huolimatta aiemmista ilmoituksistaan lopettaa mahdollisesti 2012, Taylor on sittemmin asettanut tavoitteekseen voitaa 20 (PDC:n) maailmanmestaruutta ennen kuin t\xc3\xa4ytt\xc3\xa4\xc3\xa4 55.\n_START_SECTION_\n9 tikan pelit\n_START_PARAGRAPH_\nKilpailumenestyksen ohella Taylor on ollut ennenn\xc3\xa4kem\xc3\xa4tt\xc3\xb6m\xc3\xa4n tuottelias my\xc3\xb6s nopeimpien mahdollisten 501-pelien, eli 9 tikan pelien teossa. H\xc3\xa4nen ensimm\xc3\xa4inen televisioitu 9 tikan pelins\xc3\xa4 onnistui PDC:n World Matchplayn nelj\xc3\xa4nnesfinaalissa 2002 Chris Masonia vastaan. Toisen kerran h\xc3\xa4n onnistui 2004 UK Openissa Matt Chapmania vastaan. Kolmas onnistui j\xc3\xa4lleen UK Openissa Roland Scholtenia vastaan 2005._NEWLINE_Nelj\xc3\xa4nnest\xc3\xa4 9 tikan pelist\xc3\xa4\xc3\xa4n vuoden 2007 International Darts Leaguessa palkinnoksi saamansa henkil\xc3\xb6auton h\xc3\xa4n lahjoitti tuttavapariskunnalleen, joka oli menett\xc3\xa4nyt oman autonsa kolarissa. My\xc3\xb6hemmin samana vuonna, 2007 UK Openissa Taylor onnistui viidennen kerran._NEWLINE_7. kes\xc3\xa4kuuta 2008 Jamie Harveyt\xc3\xa4 vastaan UK Openissa heitetty 9 tikan peli oli kuudes televisioidussa kilpailussa tehty ja toi Taylorille 25\xc2\xa0000 puntaa. (23. maaliskuuta 2008 Taylor heitti James Wade -ottelun l\xc3\xa4mmittelyss\xc3\xa4 9 tikan pelin, mutta vaikka tapahtuma kuvattiin, sit\xc3\xa4 ei pidet\xc3\xa4 virallisena.)_NEWLINE_Seitsem\xc3\xa4s onnistuminen n\xc3\xa4htiin 2009 Championship Leaguessa. _NEWLINE_24. toukokuuta 2010 PDC:n Valioliigan finaaliottelussa maanmiest\xc3\xa4\xc3\xa4n James Wadea vastaan Taylor teki historiaa heitt\xc3\xa4m\xc3\xa4ll\xc3\xa4 yhden ottelun aikana kaksi 9 tikan peli\xc3\xa4 (ottelun 2. ja 15. peli). N\xc3\xa4m\xc3\xa4 olivat Taylorille kahdeksas ja yhdeks\xc3\xa4s t\xc3\xa4ydellinen peli._NEWLINE_16. helmikuuta 2012 n\xc3\xa4htiin kymmenes onnistuminen Premier Leaguen ottelussa Kevin Painteria vastaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nTaylorilla on vaimonsa Yvonnen kanssa nelj\xc3\xa4 lasta. Tahra Taylorin maineessa, joka ehk\xc3\xa4 on syyn\xc3\xa4 siihen, ettei h\xc3\xa4nt\xc3\xa4 menestyksest\xc3\xa4\xc3\xa4n huolimatta ole viel\xc3\xa4k\xc3\xa4\xc3\xa4n aateloitu (kuten esim. edelt\xc3\xa4j\xc3\xa4\xc3\xa4ns\xc3\xa4 Eric Bristowia) on 1999 lokakuussa sattunut tapaus, joka toi Taylorille tuomion kahden naispuolisen fanin ahdistelusta ja oli v\xc3\xa4h\xc3\xa4ll\xc3\xa4 aiheuttaa avioeron. Taylor on kiist\xc3\xa4nyt syyt\xc3\xb6ksen, mutta 2001 Taylorille esitetty MBE suositus vedettiin takaisin.'